WTI พุ่ง 6% ทะลุ 80 เหรียญ หลัง “โอเปกพลัส” หั่นกำลังการผลิต
ราคาน้ำมัน WTI พุ่งกว่า 6% ทะลุ 80 เหรียญ หลัง "โอเปกพลัส" หั่นกำลังการผลิต 1.16 ล้านบาร์เรล/วัน จนถึงสิ้นปีนี้
ราคาน้ำมัน WTI พุ่งกว่า 6% ทะลุ 80 เหรียญ หลัง "โอเปกพลัส" หั่นกำลังการผลิต 1.16 ล้านบาร์เรล/วัน
3 เม.ย. 2566

ผู้สื่อข่าวรายงานว่า วันนี้(3 เม.ย.66) สัญญาน้ำมันดิบ WTI พุ่งกว่า 6% ทะลุระดับ 80 ดอลลาร์ในวันนี้ หลังสมาชิกกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ประกาศปรับลดกำลังการผลิตน้ำมันโดยสมัครใจรวม 1.16 ล้านบาร์เรล/วันจนถึงสิ้นปี 2566
โดย ณ เวลา 18.23 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ค. ซึ่งมีการซื้อขายที่ตลาด NYMEX บวก 4.60 ดอลลาร์ หรือ 6.08% สู่ระดับ 80.27 ดอลลาร์/บาร์เรล
ทั้งนี้ ซาอุดีอาระเบียประกาศปรับลดกำลังการผลิตน้ำมัน 500,000 บาร์เรล/วันจนถึงสิ้นปี 2566 โดยมีผลตั้งแต่เดือนพ.ค. ขณะที่รัสเซียประกาศปรับลดกำลังการผลิต 500,000 บาร์เรล/วันเช่นกัน ส่วนสหรัฐอาหรับเอมิเรตส์ปรับลดกำลังการผลิต 144,000 บาร์เรล/วัน
นอกจากนี้ คูเวต โอมาน อิรัก แอลจีเรีย และคาซัคสถาน ต่างก็เข้าร่วมการปรับลดกำลังการผลิตน้ำมันโดยสมัครใจเช่นกันการตัดสินใจดังกล่าวมีขึ้นวานนี้ ก่อนที่การประชุมทางไกลของคณะกรรมการร่วมด้านการตรวจสอบระดับรัฐมนตรี (JMMC) ของกลุ่มโอเปกพลัสจะเปิดฉากขึ้นในวันนี้